РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/112-22

12. септембар 2022. године

Б е о г р а д

ЗАПИСНИК

ПРВЕ СЕДНИЦЕ ОДБОРА ЗА КОСОВО И МЕТОХИЈУ

Седница је одржана 9. септембра 2022. године у сали 2. Дома Народне скупштине са почетком у 10,00 часова.

Сагласно члану 25. став 2, Пословника Народне скупштине Републике Србије седницом је председавала народна посланица Санда Рашковић Ивић.

Седници су присуствовали следећи чланови Одбора: мр Милован Дрецун, Небојша Бакарец, мр Данијела Вујичић, Иван Антић, Невена Ђурић, Звонимир Стевић, Игор Брауновић, Славиша Ристић, Татјана Манојловић, Милица Ђурђевић Стаменковски и заменици чланова: Жика Бујуклић, Ана Белоица, Бојан Торбица, Снежана Пауновић, Војислав Михаиловић, Стефан Јовановић, Никола Драгићевић, Дејан Игњатовић и Иван Костић.

Седници оправдано нису присуствовали: Тамара Пилиповић, члан и Славиша Булатовић, члан.

Председавајућа Санда Рашковић Ивић је констатовала кворум (14 присутних чланова/заменика чланова Одбора), односно да су испуњени услови за рад и одлучивање сагласно члану 80. став 1, Пословника Народне скупштине Републике Србије према утврђеном

Д н е в н о м р е д у

1. Избор председника Одбора ;
2. Избор заменика председника Одбора;

Пре преласка на рад по утврђеном дневном реду, на предлог народне посланице Милице Ђурђевић Стаменковски, члана Одбора минутом ћутања одата је почаст преминулом народном посланику Божидару Делићу.

По првој тачки дневног реда председавајућа је предложила мр Милована Дрецуна за председника Одбора и отворила дискусију. У дискусији су учествовали: Стефан Јовановић; Иван Костић; Небојша Бакарец; Татјана Манојловић; мр Данијела Вујичић; Славиша Ристић и Звонимир Стевић.

Након дискусије, пошто није било других предлога, приступило се гласању и са 13 гласова „за“ и 3 уздржана гласа **изабран је мр Милован Дрецун за председника Одбора за Косово и Метохију.**

Председавање седницом наставио је новоизабрани председник Одбора мр Милован Дрецун, који се на почетку захвалио члановима Одбора на подршци и изразио очекивање заједничког рада и добре сарадње у предстојећем периоду. Затим се прешло на другу тачку дневног реда: „Избор заменика председника Одбора“.

По другој тачки дневног реда председник Одбора мр Милован Дрецун је предложио народну посланицу Милицу Ђурђевић Стаменковски за заменика председника Одбора и отворио дискусију. Пошто других предлога није било, приступило се гласању и **народна посланица Милица Ђурђевић Стаменковски је једногласно, односно са 16 гласова „за“ изабрана за заменика председника Одбора за Косово и Метохију.** Новоизабрана заменица председника се захвалила свим присутнима на подршци и изнела неколико предлога уз очекивање да их Одбор размотри на наредној седници.

Председник Одбора се захвалио свима на сарадњи и закључио Прву седницу Одбора за Косово и Метохију.

Седница је завршена у 10,45 часова.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић мр Милован Дрецун